Hoe gemaak met afwesige waterbeamptes? | Landbou
Hoe gemaak met afwesige waterbeamptes?
Ek het 'n vraag rondom waterregte op 'n kleinhoewe wat ek onlangs gekoop het. Die perseel is geleë langs 'n rivier met geregistreerde waterregte vir 9ha besproeiing. Ek is in besit van 'n brief vanaf die plaaslike waterraad wat ek gegee is toe ek die kleinhowe gekoop het. Die hoewe was vervalle toe ek gekoop het, maar ek het intussen begin opknap en herstel.
Ek is nou op die punt wat ek die besproeiingstelsel wil begin ontwerp en installeer. My probleem is dat ek nie die waterraad se beampte of verteenwoordiger in die hande kan kry om die vereistes vir die stelsel met hulle te kan bespreek en ook om my besonderhede op te dateer en die waterrekening te betaal. Ek het al talle e-posse gestuur en oproepe gemaak. Kan ek voortgaan met die installasie gebaseer op goeie ontwerpbeginsels? Loop ek die gevaar om my waterregte te verloor as die rekening te ver agterstallig raak?
Antwoord 72 keer gelees
Die term "geregistreerde"-waterregte moet baie omsigtig hanteer word. Registrasie van waterregte dui nie noodwendig op die wettigheid daarvan nie. Waterregte ( eintlik watergebruiksregte of aanspraak op watergebruik) wat betref besproeiing, moet of gelisensieer wees, of die voortsetting wees van 'n bestaande wettige gebruik of aangewend word as deel van 'n algemene magtiging, ten einde wettig te wees.
Destyds, na die inwerkingtreding van die "nuwe" Nasionale Waterwet van 1998, is daar vereis dat besproeiers hul watergebruik moet registreer, wat in baie gevalle maar 'n duimsuigoefening was, op grond waarvan registrasiesertifikate uitgereik is. Tot tyd en wyl die department van water en sanitasie (DWS) die watergebruik geverifieer het ( waarmee hulle steeds besig is), en die betrokke sertifikaat wat nou lees "Lawfullness to be determined" aangepas is na "lawfull", het hierdie sertifikate geen regskrag nie. Selfs die feit dat DWS rekeninge lewer op grond van hierdie sertifikate verander geensins aan die status van die watergebruik nie. Sou die watergebruik egter wettig wees, en die waterheffings word nie betaal nie, kan dit lei tot opskorting van die magtiging (lisensie of bestaande wettige gebruik). Dit sal jou loon om 'n kundige te versoek om die status van die watergebruik te ondersoek, alvorens hy enige verdere kapitale verbeteringe aangaan wat betref besproeiing.
Geantwoord deur Adriaan Groenewald, 'n prokureur wat spesialiseer in waterregte. Kontak Groenewald by